TRONDHEIM 



SKOLEKINO 


PROGRAM HØSTEN 1971 

Gruppe 1 : Elever over 16 år 



Trondheim og Stjørdal Skolekino 


Med dette presenteres skolekinoens høstprogram for gruppe 1: elever over 
16 år i gymnas, yrkes- og fagskolene, lærerskolen, sosialskolen og ung- 
domsskolens 10. klasse. 

Skolekinoen arrangeres i et samarbeid mellom Trondheim og Stjørdal. 

Et programutvalg på hvert sted velger ut de filmene som skal vises. Dette 
utvalget består i Trondheim av adjunkt Kjell Uhlin Hansen og faglærer 
Torleif Langli (fra lærerorganisasjonene), stud. techn. Hans Skotte (fra 
Trondheim Filmklubb), journalist Johan Jensen (fra Trondheim Journalist- 
lag), Marion Palmer, Roar Buchman og Jon Bratten (fra elevrådene) og 
direktør Willy Svarverud (fra Trondheim Kinematografer). 

Programutvalget i Stjørdal består av adjunkt Ole Morten Straume og elev 
Geir Åge Størseth (Stjørdal Gymnas), faglærer Arvid Buhaug oy elev 
Øivind Heimstad (Stjørdal Yrkesskole), elev Ivar Grønnesby (Stjørdal tek- 
niske fagskole) og kinosjef Sverre Uglem. 

HVORDAN BL! MEDLEM? 

Medlemskortene selges gjennom elevrådene og tillitsmennene i de enkelte 
klasser. Også lærere og lektorer ved de samme skoler kan bli medlem 
av skolekinoen. 

Vi viser i alt 6 filmer. Medlemskortet koster kr. 10,— og gir adgang til 5 
av filmene etter valg. Medlemmer som ønsker å se alle 6 filmer kan gjøre 
dette mot å betale en billettpris på kr. 2,— for den siste filmen. 

HAR DU SETT FILMEN FØR? 

Mange har kanskje sett en eller to av filmene tidligere. Spesielt filmer 
som har stor kunstnerisk verdi eller skal danne grunnlag for en diskusjon, 
kan med fordel sees to eller flere ganger. Når en ser en film for annen 
gang, vil en få bedre tid til å studere detaljene og den kunstneriske verdien 
blir ofte større. Medlemskortet blir derfor ikke mindre verdifullt om du 
har sett noen av filmene tidligere. 

HØSTENS PROGRAM 

presenteres på de neste sidene. Forestillingstider m. v. vil bli kunngjort i 
Kinoenes annonser. Normalt vil forestillingene være kl. 16.30 i Trondheim 
og kl. 19.00 i Stjørdal. 


NATTEN VÅR HET 


Siden siste krig har Hollywood gang på gang 
vendt tilbake til negerproblemet i sine filmer. 
Ikke i små billige produksjoner, men i påkost- 
ede filmer av verdensformat. Det har vært fil- 
mer som har gitt Hollywood en viss prestisje 
for modenhet og mot. Ikke alle disse filmene 
har vært like vellykket eller like sosialt opp- 
riktige. Men «Natten var het» i Norman Jewi- 
sons fremragende regi virker meget ekte og villende. I det ytre er det en 
vanlig detektivfilm etter «Hvem drepte? - prinsippet» og som sådan ikke 
bemerkelsesverdig. Men så er det heller ikke dette som er hovedvitsen 
med filmen. Jewison lar nemlig raseproblemet løpe parallelt med mord- 
problemet, og det som opptar oss mer og mer er nettopp forholdet mellom 
neger og hvit i dagens USA — her i en liten by i Mississippi. 

Sidney Poitier er negeren som automatisk blir mistenkt for et brutalt rov- 
mord på en hvit mann da han plutselig gjør sin entre i den lille byen. Den 
lokale stupide, hvite politimester er ikke kapabel til å lede moderne mord- 
etterforsking og meget motstrebende ser han seg nødsaget til å samar- 
beide med en neger da det viser seg at Sidney Poitier er politimann og 
dertil mord-ekspert. Til en forandring er ikke Poitier denne gang den vel- 
polerte ytterst fine og sjarmerende negerrepresentanten vi kjenner så vel. 
Han er selv preget av fordommer mot de hvite, og lar dette komme sterkt 
til uttrykk i etterforskingen mot en rik hvit eiendomsbesidder som han mis- 
tenker og gjerne vil se som den skyldige. Forholdet mellom de to raser 
gis mange skiftende valører i denne filmen, som forøvrig ga Oscar til Rod 
Steiger for hans innsats som den hvite politimesteren. Stram regi, glim- 
rende spill og et tilsynelatende oppriktig engasjement i et alvorlig problem 
er denne filmens styrke. Spenningen ved mordjakten kommer attpå. 

Trondheim: Mandag 20. — onsdag 22. september. 

Stjørdal: Mandag 27. september. 

ÅDALEN 31 

Bo Widerbergs «Ådalen 31» ble hedret med 
juryens Grand Prix Special under Cannes- 
festivalen i 1969. Om filmen skrev Arne Heste- 
nes i Dagbladet bl. a.: «En gjennom ypperlig 
film som representerer en blendende syntese 
av de kvaliteter denne usedvanlig begavede 
regissøren har vist i filmer med en så dras- 
tisk spennvidde som «Kvarteret Korpen» og 
«Elvira Madigan» (vist i skolekinoen 1970). I hans nye film finner man det 
samme revolusjonære engasjement, for nå å hente fram den klisjeen, som 
i «Kvarteret Korpen», og den samme utsøkte artistiske sommerynde av 
ung forelskelse som preget «Elvira Madigan». Hvordan Widerberg i sin 

beretning har maktet å smelte sammen så mange komponenter av humør- 
fylt iaktatt hverdagsrealisme og nydelig ung erotisk lengsel og føyd det 
inn i en ramme av forgangne autentiske begivenheter, basert på en klasse- 
kamp som utløste blod og krevde dødsfall, — det er intet mindre enn mes- 
terlig. Og ikke bare er «Ådalen 31» rent episk og filmatisk en bedrift, men 
også fordi den gir uttrykk for en holdning. Den er agressiv og ung i sin 
meget artikulerte diskusjon om vold og ikke-vold. 

Utgangspunktet for story’en har Widerberg tatt i autentiske begivenheter 
som fant sted i Nord-Sverige, i Ådalen 1931, da hele egnens industri lå 
nede på grunn av at arbeiderne gikk til streik i forbindelse med nedsettelse 
av lønningene med fire øre timen. En streik som skulle vare i månedsvis 
og finne en skjebnesvanger utløsning da arbeidere fra andre strøk kom til 
som streikebrytere og voldsomme demonstrasjoner ble resultatet som 
følge av at militære styrker ble innkalt til deres beskyttelse. Det førte til 
at fem personer ble drept og like mange såret. 

Trondheim: Mandag 4. — onsdag 11. oktober. 

Stjørdal: Mandag 11. oktober. 


EN VOGN TIL WIEN 


med indre dramatikk som fengsler fra første til siste bilde. Den ene solda- 
ten er dødelig såret, den andre er en ganske ung gutt fra Wien, trett av 
krigen og ivrig etter å komme hjem til sine kjære. Den unge kvinnen har 
nettopp begravet sin mann, som ble hengt for en bagatell, og hun er fylt 
av tanker om hevn, likekyldig hvem den skal ramme. 

Vi får se deres reaksjoner, frykt, styrke, men framfor alt deres svakhet. 
De få timene er en stadig kamp mellom de to unge, og også en innvendig 
kamp i hver av dem, en kamp mot svakheter og lidenskaper. Den sårede 
soldaten kjemper sin dødskamp, mens krigens siste dønninger anes langt 
borte. Og de to unge kjemper sin egen krig, en krig ingen går seirende 
ut av. Resultatet er blitt en film som lever videre i tilskuerens sinn, både 
hva form og innhold angår. Det er en selvfølgelig helhet over filmverket, 
over musikk, fotografering, handling. Den tsjekkoslaviske regissør Karel 
Kachyna har her skapt et filmatisk blinkskudd. 

Trondheim: Mandag 18. — onsdag 20. oktober. 

Stjørdal: Mandag 25. oktober. 

Den ytre handling i denne filmen er meget 
enkel. Det er de siste, hektiske maidager av 
den annen verdenskrig. En ung tsjekkisk 
kvinne blir tvunget til å kjøre to tyske solda- 
ter til den østerrikske grense. Ferden går 
med hest og vogn langs en ensom vei gjen- 
nom en dyster og evindelig skog. De få 
timene denne turen varer er imidlertid mettet 


FANT 


«Fant» er en av norsk films største suk- 
sesser og finnes stadig på kinoenes reper- 
toar rundt om i landet. Den holdes for å 
være en norsk klassiker, om en gan bruke 
et slikt uttrykk. Filmen er laget etter Gabriel 
Scotts folkelivsskildring av samme navn. 
Hovedpersonen er fantegutten Fændrik, 
eller Kitlekniven som han kalles. Handlin- 
gen spenner over 3/4 år og skildrer hans omstreiferliv i denne tiden, fra 
våren da han driver med ærfugljakt - til bortimot jul da han under flukten 
etter et mord omkommer på sjøen. Vår dyktigste regissør i 1930— 40-årene, 
Tancred Ibsen, skapte filmen og høstet megen ros for sin friske og ekte 
miljøskildring fra Sørlandet. Alfred Maurstad er også blitt berømmet for 
sitt frodige spill i hovedrollen. Han har spilt i en rekke norske filmer, og 
kanskje vil nettopp «Fant» komme til å stå som hans aller beste. 

i 

Trondheim: Mandag 1. - onsdag 3. november. 

Stjørdal: Mandag 8. november. 



Lindsay Anderson fikk en høyst fortjent 
førstepris ved Cannes-festivalen 1969 for 
denne filmen. «If» er blant annet ment som 
en avsløring av disiplinformene ved offent- 
lige, britiske kostskoler. Filmen viser hvor- 
dan elever undertrykkes og ydmykes og 
straffes, og hvordan de ansvarlige prøver 
å rettferdiggjøre overgrepene ved å påbe- 
rope seg uavkortet lojalitet mot skolens autoritære tradisjoner. Men kan 
man behandle unge mennesker i dagens demokrati på denne måten, uten 
at det setter spor? Hva om den iboende opprørslyst hos noen få blir så 
stimulert av miljøet at det hele bryter løs i form av en vepnet revolt mot 
dette eldgamle bestående — et opprør mot hele «Establishment» med dets 
mange nedarvede institusjoner? Dette «hvis» er det som er aksentuert i 
filmen. Det begrunnes også hvordan en slik revolt kan oppstå, ved at tre 
gutter som er annerledes og opposisjonslystne behandles på en slik måte 
av de eldre «piskerne» at det direkte avler hat og hevnfølelse. 

Det er en tankevekkende og slagkraftig film Anderson har laget. Kunstne- 
risk står den på et høyt plan, med sekvenser som det skal bli vanskelig 
å glemme. Ikke minst scenen etter det brutale pryleopptrinnet i gymna- 
stikksalen, der synderen må takke bøddelen for straffen: Her vet vi at det 
er blitt skapt en samfunnsopprører! 

Trondheim: Mandag 15. — onsdag 17. november. 

Stjørdal: Mandag 22. november. 

CHARLY 

Om det rent medisinsk og vitenskapelig 
holder, får stå hen, - ihvertfall er det et 
uhyre fascinerende og intenst manus Stir- 
ling Silliphant (Natten var het) her har av- 
stedkommet, og som med sine dystert in- 
telligente perspektiver og sine anklagende 
profetier, får en på alle måter uhyggelig 
aktualitet på bakgrunn av den medisinske 
forsknings voldsomme utvikling i en data-maskintid. Historien er enkel og 
betagende. Charly er en evnesvak mann som til tross for sin lave intelli- 
genskvotient har en voldsom appetitt på å lære. Hans iherdighet og på- 
gangsmot blir belønnet — på en klinikk i byen er man på jakt etter et 
menneske som skal gjennomgå en hjerneoperasjon som har vist seg 
vellykket på mus. Musen Algernon er blitt klok, og de samme resultater 
håper man å oppnå med Charly. Inngrepet foretas og alt går etter planen, 
inntil forskerne oppdager hva som i virkeligheten er i ferd med å skje. 
Filmen reiser bl. a. det tankevekkende spørsmål: Hvor langt kan man til- 
late vitenskapen å gå når det gjelder å eksperimentere med mennesker? 
Filmen er regissert av Ralph Nelson, kjent bl. a. fra Oscarvinneren «Mar- 
kens liljer» (vist i skolekinoen 1969) og «Soldier Blue». I hovedrollen som 
Charly yter Cliff Robertson det absolutt maksimale, en innsats som for- 
øvrig skaffet ham Oscar-prisen, — et gripende bilde gir han av den ulykke- 
lige unge gutten, helt fantastisk er de mimiske uttrykk han formidler og 
virtuost mestrer han overgangen til lett resignert geni, med bitre utfall 
mot vitenskapsmennene på legekongressen. 

Trondheim: Mandag 29. november — onsdag. 1. desember. 

Stjørdal: Mandag 6. desember. 

SKOLEKINO 


PROGRAM HØSTEN 1971 


Gruppe 2; 7.-9. klasse 


Trondheim Skolekino 


Med dette presenteres skolekinoens program høsten 1971 for gruppe 2: 
elever i 7.-9. klasse. 

HVORDAN BLI MEDLEM? 

Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som ønsker 
å sikre seg medlemskort på forhånd. 

Også lærere kan bli medlem av skolekinoen. 

Medlemskortet koster kr. 4,— og gir adgang til alle 4 filmene. 

PROGRAMUTVALG 

Et programutvalg, oppnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barneskolen 
er representert i utvalget, som for tiden består av lærer John Lynum, elev 
Tone Fonn, lærer Svein Erik Tønne og elev Helge Kvithammer, dessuten 
bokholder Gabriel Winsnes og lærer Eldbjørg Bardal fra Foreldreforenings- 
rådet og direktør Willy Svarverud fra Trondheim Kinematografer. 

HAR DU SETT FILMEN FØR? 

Mange har kanskje sett noen av filmene tidligere. Spesielt filmer som har 
stor kunstnerisk verdi eller skal danne grunnlag for en diskusjon, kan med 
fordel sees to eller flere ganger. Når en ser en film for annen gang, vil 
en få bedre tid til å studere detaljene og den kunstneriske verdien blir 
ofte større. Medlemskortet blir derfor ikke mindre verdifullt om du har 
sett noen av filmene tidligere. 

HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


EN KARLEKSHISTORIA 

Her lyser det lang veg av talent. Så vak- 
kert, friskt og sjarmerende som denne 
historien om den første kjærlighet er for- 
talt, kan man bare bli forbløffet når man 
vet at det er en debutant som står bak. 
Den 27 år gamle svenske regissøren Roy 
Andersson, som var et ukjent navn for et 
par år siden, blir en mann å regne med i 
nordisk film heretter. Med en usedvanlig varhet og følsomhet har han 
klart å fange inn både de svimlende gleder og de såre opplevelser som 

hører den tidlige ungdomsforelskelsen til — sjelden ser man noen fortelle 
med større innlevelse om 14— 15-åringenes blyghet, sjenanse og frykt for 
å dumme seg ut. «En kårlekshistoria» er imidlertid noe langt mer enn en 
pastellmyk beretning om to pur unge mennesker. Den handler også om 
deres verden sett i forhold til de voksnes frustrerte tilværelse, hvor tapte 
illusjoner blir kompensert med ting som gir status. Det lyder skjematisk, 
men selv om Roy Andersson er pessimist i sitt syn på mellomgenerasjonen, 
henfaller han aldri til ren karikatur. I hvilken retning han enn vender blik- 
ket, får han med alle avskygninger av bildet. 

Med alt som den rommer av umiddelbar, sensuell friskhet, følelser og 
iakttagelser, ømhet og tragikomisk humor, er «En kårlekshistoria» en film 
som man blir lykkelig over å ha sett, skrev Gunvor Gjessing i Aftenposten. 

Trondheim: Mandag 13., tirsdag 14. og onsdag 15. september. 

Heimdal: Torsdag 16. september. 


ULVEGUTTEN 

I 1798 klarte noen franske jegere å ta til 
fange den mystiske, ville gutten, som flere 
ganger var blitt observert i Lacaune-skog- 
ene ved Tam. Han hadde alltid klart å flykte, 
i halvt dyreliknende sprang, og da han ble 
fanget, flekket han tenner og utstøtte ulve- 
aktige lyder. Ulvegutten ble først anbrakt 
på et hjem for døvstumme barn, men psy- 
kologen professor Pinel kom etter en tid til at han var direkte åndssvak. 
Hans assistent fattet imidlertid interesse for tilfellet, og med myndighetenes 
tillatelse fikk han forsøke å gi gutten opplæring og oppseding i sitt hjem. 
Det er et fascinerende tema Truffaut har bygd sin nye film over. Truffaut 
har gått til de vitenskapelige kilder, Jean Itards nitidige opptegnelser, og 
forsøkt å gi en så dekkende skildring av arbeidet med gutten som mulig. 
Langsomt og møysommelig må gutten, som hittil naken har sprunget på 
alle fire i skogen, tilegne seg verdifull lærdom, men også latterlige kon- 
vensjoner. For filmen setter nemlig fornuftig nok et spørsmålstegn ved 
denne opplæringen. Filmen er en varm hyllest til utviklingen av intellektet, 
samtidig som den har umiskjennelige Rousseau’ske toner: Den utelukker 
ikke at gutten egentlig var lykkeligere før han ble «sivilisert». 

Francois Truffaut sier imidlertid selv: «Vi har naturgrunnlaget i arv, men 
kultur kan bare fremstå gjennom utdannelse. Derav fremgår viktigheten 
av denne utdannelse og dette emnes skjønnhet». 

Trondheim: Mandag 4., tirsdag 5. og onsdag 6. oktober. 

Heimdal: Torsdag 7. oktober. 

FANT 

«Fant» er en av norsk films største sukses- 
ser og finnes stadig på kinoenes repertoar 
rundt om i landet. Den holdes for å være 
en norsk klassiker, om en kan bruke et slikt 
uttrykk. Filmen er laget etter Gabriel Scotts 
folkelivsskildring av samme navn. Hovedper- 
sonen er fantegutten Fændrik, eller Kitle- 
kniven som han kalles. Handlingen spenner 
over 3/4 år og skildrer hans omstreiferliv i denne tiden, fra våren da han 
driver med ærfugljakt — til bortimot jul da han under flukten etter et mord 
omkommer på sjøen. Vår dyktigste regissør i 1930-40-årene, Tancred 
Ibsen, skapte filmen og høstet megen ros for sin friske og ekte miljø- 
skildring fra Sørlandet. Alfred Maurstad er også blitt berømmet for sitt 
frodige spill i hovedrollen. Han har spilt i en rekke norske filmer, og kan- 
skje vil nettopp «Fant» komme til å stå som hans aller beste. 

Trondheim: Mandag 25., tirsdag 26. og onsdag 27. oktober. 

Heimdal: Torsdag 28. oktober. 

En russisk ubåt grunnstøter på en sandbanke 
ved øya Gloucester utenfor kysten av New 
England. Løytnant Rozanov får i oppdrag å 
gå i land med en gruppe på åtte menn — 
for å skaffe en båt som kan trekke ubåten 
av grunnen. 

Så begynner den gamle historien om fjøra 
som ble til fem høns. Gruppen oppdages 
og ryktet spres. Den russiske invasjon er begynt! Befolkningen blir slått 
av panikk. Alarmen går — og det oppstår forvirring uten like. 

I filmen drives det gjøn med litt av hvert. Ikke minst latterliggjøres ameri- 
kanernes og russernes frykt overfor hverandre. Mange komiske situasjoner 
og en god del fornøyelige replikker får en oppleve i løpet av de to timene 
filmen varer. Regissøren Norman Jewison har funnet fram til en rekke 
gode typer i de forskjellige roller. Over alle raker Alan Arkin som tegner 
et fortreffelig bilde av løytnant Rozanov. Litt romantikk har en også klart 
å få plassert inn i denne historien. 

Da filmen gikk på kinoene, ble den godt mottatt av kritikerne. Den ble 
bl. a. karakterisert som et morsomt våpen i den kalde politiske krigen. 

Trondheim: Mandag 22., tirsdag 23. og onsdag 24. november. 

Heimdal: Torsdag 25. november. 

PROGRAM HØSTEN 1971 


Gruppe 3: 4 .- 6 . klasse 


Trondheim Skolekino 


Med dette presenteres skolekinoens program høsten 1971 for gruppe 3: 
elever i 4.-6. klasse. 


HVORDAN BLI MEDLEM? 

Det vises 3 filmer i høst. 

Medlemskortet koster kr. 3,— og gir adgang til alle 3 filmene. 
Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som ønsker 
å sikre seg medlemskort på forhånd. 

Også lærere kan bli medlemmer av skolekinoen. 


PROGRAMUTVALG 

Et programutvalg, oppnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barneskolen 
er representert i utvalget, som for tiden består av lærer John Lynum, elev 
Tone Fonn, lærer Svein Erik Tønne og elev Helge Kvitbammer, dessuten 
bokholder Gabriel Winsnes og lærer Eldbjørg Bardal fra Foreldreforenings- 
rådet og direktør Willy Svarverud fra Trondheim Kinematografer. 


HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


Skolekinoens medlemmer kjenner Stompa 
og hans muntre kamerater fra Langåsen 
Pensjonatskole bl. a. gjennom den første 
Stompa-filmen «Stompa & Co.», som tid- 
ligere er vist i skolekinoen. Her følger 
film nr. 2, «Stompa, selvfølgelig», som i 
morskap og fantasi ikke står noe tilbake 
for den første. 

Langåsen Pensjonatskole står denne gang foran sitt 50-års jubileum, og 
rektor C. W. Ulrichsen aktiviserer elevene sine til en festforestilling i gym- 
nastikksalen. Og festforestilling blir det! Vi møter i den anledning lektor 
P. T. Tørrdal i visse teatralske situasjoner, mildt sekundert av kollega 
Brandt og fru Madsen. 

Stompa-filmene hører med til de sjeldne filmer som alltid virker like friske 
og umiddelbare, og som henrykker stadig nye barn, påny og påny. 

Trondheim: Mandag 6. - fredag 10. september. 

Heimdal: Torsdag 23 .september. 

EN DAG KOM EN KATT 

DEN FANTASTISKE LYSTSPiLLF/LM / FARGE& He,e tre P rjser fikk den tsjekkoslovakiske 

fargefilmen om den underfundige og mer- 
kelige katten Mourek ved filmfestivalen 
i Cannes, og hos mange kritikere var 
filmen dengang favoritt til gullpalmen. Re- 
gissøren Voitech Jasny har lagt sin film 
til en liten, søt renessanseby, og forteller 
historien om en liten katt som kommer 
til byen sammen med en gruppe artister. Til daglig går katten rundt med 
smale briller, men når brillene fjernes får menneskene farger etter deres 
karakter. Løgnerne blir violette, profitørene grå, misunnelige gule, mennes- 
kene med evne og vilje til å elske røde, og skolebestyreren blir nokså 
kamelonaktig. At katten ikke blir like populær hos alle i byen kan vi godt 
tenke oss, men mer vil vi ikke røpe her. 

Fremfor alt er denne fabelen altså en fargefilm. Fargene blir ikke bare 
brukt til å avfotografere virkeligheten, men som en aktiv del av helheten, 
som et kunstnerisk uttrykksmiddel. Teknikken er blendende, og fint blandes 
musikk, dans, virkelighet, eventyr og humor sammen. 

I beste forstand er dette en søt og deilig film som de fleste vil falle pla- 
dask for, en artistisk og moderne satire med plass til ettertanke. 

Trondheim: Mandag 11. — fredag 15. oktober. 

Heimdal: Torsdag 21. oktober. 


(Az ppijdeKxoup 

EMIUE VASARYOVA - JAN WERICI ? 
VIAST/M/L BROOSIYY - JIRl SOVAK 

STOMPA, SELVFØLGELIG 



HVORDAN MARIE TRAFF FREDRIK --- 

Marie rømmer hjemmefra og treffer Fredrik 
og den snille og godslige onkel Urban, som 
driver gartneri og er en vidt bereist, even- 
tyrlig og spennende livskunstner. Trylle kan 
han også og Marie liker seg riktig godt 
i sin nye eventyrverden. 

Men Marie må hjem til fødselsdagen sin for 
å spise kake med de gamle venninnene 
som er blitt altfor kjedelige for henne nå. Liv og moro blir det først igjen 
når Fredrik kommer med go-carten og tar henne med på et spennende 
rally gjennom gater og veier med politiet i kjølvannet. Men onkel politi 
er bare snill og alt ender godt til tross for at det iblant blir temmelig 
hard og skarp kjøring. 

Denne svenske barnefilmen er laget av en av Sveriges yngste regissører, 
den 26-årige Bo A. Vibenius. Han har startet sitt eget filmselskap spesielt 
med henblikk på å produsere barnefilmer. 

Både barn og voksne vil utvilsomt glede seg over de mange eminente 
barneskuespillere, over den unge fotografen Bo Blombergs lyriske og 
underholdende ferd med kamera, og over mange fine situasjonsbilder 
fra Fredriks misunnelsesverdige liv som Marie får del i. 

Trondheim: Mandag . — fredag 12. november. 

Heimdal: Torsdag 18. november. 


BO A VIBENIUS presenterer 

c Hvordan G Marie traff 
c Fredrik,eselet c Rebus, 
kenguruen^Ploi og... 

En fargefilm for alle som er 
eller har vært barn ! 

SKOLE KINO 


PROGRAM HØSTEN 1971 


Gruppe 4 r 1. — 3. klesse 



Trondheim Skolekino 


Med dette presenteres skolekinoens program høsten 1971 for gruppe 4: 
elever i 1. — 3. klasse. 

Skolekinoen er blitt meget populær og hadde i vår over 7 000 medlemmer. 
Vi har hittil manglet et tilbud til de aller yngste, men her foreligger det — 
og vi håper at det blir godt mottatt. 

HVORDAN BLI MEDLEM ? 

Det vises 3 filmer i høst. 

Medlemskortet koster kr. 3,— og gir adgang til alle 3 filmene. 
Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som ønsker 
å sikre seg medlemskort på forhånd. 

Også lærere kan bli medlemmer av skolekinoen. 

FORELDREKORT 

For foreldre som gjerne vil følge barna til kinoen er det adgang til å kjøpe 
«foreldrekort», som innebærer 50 % moderasjon i prisen. Hvert foreldre- 
kort koster kr. 6,— og gir adgang til de samme 3 filmene. 

PROGRAMUTVALG 

Et programutvalg, oppnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barne- 
skolen er representert i utvalget, som for tiden består av lærer John 
Lynum, elev Tone Fonn, lærer Svein Erik Tønne og elev Helge Kvithammer, 
dessuten bokholder Gabriel Winsnes og lærer Eldbjørg Bardal fra Foreldre- 
foreningsrådet og direktør Willy Svarverud fra Trondheim Kinematografer. 

HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


ASKEPOTT 


Eventyrfilmen «Askepott» trenger egentlig 
ingen presentasjon. Walt Disneys vidun- 
derlige tegnefilmer er kjent og skattet av 
barn i alle aldre, og «Askepott» er en av 
de aller vakreste og morsomste han har 
laget. Walt Disney er den moderne tids 
uovertrufne eventyrforteller og i denne fil- 
men når han en teknisk fullkommenhet, 
med en uendelighet av detaljrikdom, av fine, vare strøk med sin tryllepensel. 
Og fargene er i dobbelt forstand eventyrlige i sine finstemte og sprø 
nyanser. 

Eventyret om Askepott, ja! Aldri har den vel vært mer bedårende fortalt 
enn her, denne mest populære av alle kjærlighetshistorier, om piken som 
- fattig, forfulgt og ulykkelig — til slutt vinner både prinsen og lykken. 
«Askepott» er en film som kan sees påny og påny, med like stor glede og 
henrykkelse hver eneste gang. 

Trondheim: Mandag 20. — fredag 24. september. 

Heimdal: Torsdag 30. september. 



vCINDERELLA 


HEIDI 

Høyt oppe i alpene i Sveits bor lille Heidi 
sammen med sin farfar, Alp-Oehi. Han er 
bitter på folk nede i landsbyen hvor det 
sies at han var skyld i en brann som førte 
til at fem hus brant ned og at hans egen 
sønn døde. Kort tid etter at Heidis far om- 
kom, døde også hennes mor, og siden har 
Heidi bodd hos bestefaren. 

En dag kommer Heidis tante, Dete, til fjellgården. Hun lokker Heidi med 
seg, først ned til landsbyen, videre til jernbanestasjonen og så helt til 
Frankfurt. I Frankfurt blir Heidi opptatt i konsul Sesemanns hjem, som 
venninne av datteren Clara, som er lam i begge benene etter en sykdom. 
I begynnelsen trives Heidi slett ikke i storbyen og i Sesemanns hjem, men 
litt etter litt blir hun og Clara bestevenninner og en dag er det nettopp 
vennskapet som hjelper Clara til å gjenvinne førligheten. Men så en dag 
blir Heidi syk — av hjemlengsel, og for at hun skal kunne bli frisk igjen, 
får hun dra tilbake til fjellene, til bestefaren og vennen Peter. 

Filmen er østerriksk og produsert etter forfatterinnen Johanna Spyris ver- 
denskjente roman. Filmen er i vakre farger, noe som gjør at den stor- 
slagne naturen også kommer til sin fulle rett. 

Trondheim: Mandag 25. - fredag 29. oktober. 

Heimdal: Torsdag 4. november. 



STOMPA & CO. 


Stompa og hans muntre kamerater på Lang- 
åsen Pensjonatskole skulle være velkjente 
av barn i alle aldre. De mange Stompa- 
bøkene, så vel som hørespill og filmer har 
vakt enorm begeistring over alt og noen 
nærmere presentasjon av Stompa eller ka- 
meratene hans skulle derfor være overflødig. 
Stompa & co. er ganske alminnelige gutter 
med livlig fantasi og sans for humor, - noe som enkelte voksne ikke 
riktig forstår, som f.eks. lektor P. T. Tørrdal. 

Om handlingen i denne filmen er å si at den ikke er viet «spennende 
forbryterjakt» med påfølgende heltedyrkelse av hovedpersonene; selv om 
de ganske riktig blir helter på sin nokså spesielle måte. Men guttene på 
Langåsen opplever artige ting likevel - med en edderkopp, -et marsvin 
og en svømmekonkurranse. For ikke å snakke om visse misforståelser 
med en straffelekse og en brannøvelse. 

Nils-Reinhardt Christensen har vært regissør for filmen, som er den første 
av Stompa-filmene. 

Trondheim: Mandag 22. - fredag 26. november. 

Heimdal: Torsdag 2. desember. 



NIDAROS 


